FI Euroopan unionin virallinen lehti CE 78/837

(2004/C 78 E/0891)

KIRJALLINEN KYSYMYS E-3630/03

esittäjä(t): Carles-Alfred Gasòliba i Böhm (ELDR) komissiolle

(5. joulukuuta 2003)

Aihe: Käyttämättä jääneet rakennerahastomäärärahat

Komission julkaisemassa alustavassa lisätalousarvioesityksessä nro 7 varainhoitovuoden 2003 talousarvioon (1) esitetään huomattava määrä vuotta 2000 edeltävälle ajalle budjetoituja varoja palautettavaksi budjettivallan käyttäjälle, koska rakennerahastomäärärahoja on jäänyt käyttämättä jopa 5 miljardia euroa. Tämä yhteisön ”säästö” jaetaan jäsenvaltioiden kesken niiden maksuosuuden mukaan.

Mikä on komission arvion mukaan kunkin jäsenvaltion osuus käyttämättä jääneistä vuotta 2000 edeltävää aikaa koskevista rakennerahastovaroista ja mitkä rahastot ovat kyseessä?

Michel Barnier'n komission puolesta antama vastaus

(10. helmikuuta 2004)

Komission 29. lokakuuta 2003 esittämässä lisätalousarviossa (2), jonka budjettivallan käyttäjä hyväksyi, oli tarkoitus reagoida ennakolta tilintarkastustuomioistuimen kehotuksiin. Sehän oli korostanut varainhoitovuotta 2002 koskevassa kertomuksessaan sitä, että komission on mukautettava käytettävissä olevat määrärahat todellisen tarpeen tasolle heti, kun on selvillä, että määrärahoja saattaa jäädä käyttämättä.

Jäsenvaltiot olivat arvioineet, että vuoden 2003 maksumäärärahat kattaisivat lähes kokonaan vuosien 1994—1999 ohjelmien jäljellä olevat maksatukset, mutta ohjelmien päättymistä koskevat asiakirjat toimitettiin komissiolle vasta asetuksessa säädettynä määräpäivänä eli 31. maaliskuuta 2003, ja ne olivat monin paikoin puutteellisia. Ohjelmien päättymisen yhteydessä on pyritty säilyttämään valvonnan laatu vaaditulla tasolla, ja niinpä tässä yhteydessä todettiin, että varoja jää mahdollisesti käyttämättä.

Parhaillaan toteutettavana olevan lisätalousarvion hyväksyminen on merkinnyt edistymistä täytäntöönpanon ohjaamisessa, ja se ei ole estänyt vuonna 2003 vuosien 1994—1999 ohjelmien osalta jäljellä olevan määrän leikkaamista 15,6 miljardista eurosta noin 9 miljardiin euroon eli määrää on alennettu 41 prosenttia.

Arvio varoista, jotka jäsenvaltioilta jäävät lopulta käyttämättä kaikkien vuosien 1994—1999 ohjelmien osalta, on vielä pelkästään alustava, joten määrä saattaa vielä muuttua huomattavasti. Niinpä vaikka tietyt osittaiset tai lopulliset ohjelmien päättymiset ovat jo johtaneet määrien perimiseen tai vapauttamiseen, kaikkien ohjelmien osalta käyttämättä jääneiden varojen kokonaismäärä on tiedossa vasta sen jälkeen, kun kaikki ohjelmat ovat päättyneet lopullisesti ja rahoitusoikaisutapauksissa käynnistetyt kuulemismenettelyt on saatu päätökseen.

Seuraavassa taulukossa esitetään arvio rahastoittain ja jäsenmaittain varoista, jotka saattavat jäädä käyttämättä vuosien 1994—1999 ohjelmiin liittyvien tavoitteiden 1 — 6 ja yhteisön aloitteiden osalta. Nämä luvut koskevat hankkeita, jotka eivät ole toteutuneet tai joiden lopulliset kustannukset ovat olleet arvioitua alhaisemmat. Luvuissa on huomioitu komission tekemät rahoitusoikaisut esimerkiksi tapauksissa, joihin liittyy kuluja, joille ei voi maksaa tukea. Kyseiset luvut tulevat muuttumaan mahdollisesti myöhemmin tehtävien rahoitusoikaisujen myötä.

Maa EMOTR KOR EAKR ESR Yhteensä Belgia 19 3 145 53 220 Tanska 7 13 18 8 46 Saksa 92 5 425 213 735 Kreikka 29 11 440 40 520 Espanja 85 29 228 48 390 Ranska 180 27 807 489 1 503 Irlanti 3 1 62 268 334 Italia 212 21 432 489 1 154 Luxemburg 2 1 4 3 10 Alankomaat 3 15 143 362 523 Itävalta 18 0 15 16 49 Portugali 31 5 106 49 191 Suomi 11 3 36 42 92 Ruotsi 5 6 44 22 77 Yhdistynyt kuningaskunta 19 9 775 353 1 156 Ei määritelty 0 0 100 0 100 Yhteensä 716 149 3 780 2 455 7 100

Nämä määrät ovat yhteensä 7,1 miljardia euroa ja niiden osuus vuosien 1994—1999 ohjelmista on keskimäärin 5 prosenttia (jopa vähemmän nykyarvolla mitattuna). Tämä tarkoittaa sitä, että 10 vuotta ohjelmien käynnistymisen jälkeen yli 95 prosenttia ohjelmista on toteutunut.

(1) SEK(2003) 1111 lopullinen, 29. lokakuuta 2003.

(2) SEK(2003) 1111.